b'\n_START_ARTICLE_\nEngelsin paussi\n_START_PARAGRAPH_\nEngelsin paussiksi kutsutaan teollisen vallankumouksen aikaista ajanjaksoa, jolloin suuren teknologisen murroksen takia ison joukon toimeentulo heikentyi, ennen kuin yhteiskunta pidemm\xc3\xa4ll\xc3\xa4 aikav\xc3\xa4lill\xc3\xa4 alkoi vaurastua. Termin on kehitt\xc3\xa4nyt taloushistorioitsija Robert C. Allen, joka kytkee ajatuksen vuosien 1760\xe2\x80\x931913 Britanniaan. Britanniassa 1800-luvun ensimm\xc3\xa4isen puoliskon ajan palkkakehitys polki paikoillaan samalla kun ty\xc3\xb6ntekij\xc3\xa4kohtainen tuottavuus kuitenkin kasvoi. 1800-luvun puoliv\xc3\xa4lin j\xc3\xa4lkeen reaalipalkat alkoivat kasvaa samassa suhteessa tuottavuuden kanssa.\n_START_SECTION_\nEngelsin paussi 2000-luvulla\n_START_PARAGRAPH_\nTeollinen vallankumous oli 1800-luvulla kokonaisvaltainen yhteiskunnallinen muutos, joka koski niin teknologiaa, kulttuuria, sosiaalisia rakenteita kuin talouttakin. Teollistumisen aiheuttamien muutosten takia yhteiskunnan toimintaperiaatteet oli suunniteltava uudelleen. On esitetty, ett\xc3\xa4 samankaltainen murros on nyt k\xc3\xa4ynniss\xc3\xa4 teollistuneissa l\xc3\xa4nsimaissa, joissa digitalisaatio ja robotisaatio muuttavat yhteiskuntaa. L\xc3\xa4nsimaissa, erityisesti Yhdysvalloissa ja Britanniassa, 2010-luvun voi n\xc3\xa4hd\xc3\xa4 alkuna samankaltaiselle \xe2\x80\x9dpaussille\xe2\x80\x9d, jossa ty\xc3\xb6ntekij\xc3\xb6iden asema ja nykyisenkaltaisten j\xc3\xa4rjestelmien kyky yll\xc3\xa4pit\xc3\xa4\xc3\xa4 yhteiskunnan kehityst\xc3\xa4 ainakin tilap\xc3\xa4isesti heikkenev\xc3\xa4t._NEWLINE_Esimerkiksi ajatushautomo Demos Helsinki on kirjoittanut, ett\xc3\xa4 talouden lis\xc3\xa4ksi koko yhteiskunta muuttaa t\xc3\xa4ll\xc3\xa4 hetkell\xc3\xa4 muotoaan, aivan kuten teollisessa vallankumouksessa. Teollistumisen aikana tuottavuus alkoi kasvaa, kun yhteiskunnan ja liiketoiminnan peruspilarit suunniteltiin uusien toimintatapojen mukaisesti. Siit\xc3\xa4 alkoi lopulta ennenn\xc3\xa4kem\xc3\xa4t\xc3\xb6n vaurastumisen kausi. Samalla syntyi kaksi uutta yhteiskuntaluokkaa: ty\xc3\xb6v\xc3\xa4enluokka, jonka elinolojen parantamisen ymp\xc3\xa4rill\xc3\xa4 py\xc3\xb6ri merkitt\xc3\xa4v\xc3\xa4 osa 1900-luvun politiikasta, sek\xc3\xa4 keskiluokka, jonka laajeneminen oli yksi teollistumisen laukaiseman vaurastumisen ja poliittisten reformien t\xc3\xa4rkeimmist\xc3\xa4 tuloksista. Samoin nykymuotoisen puoluekent\xc3\xa4n ja kaupunkisuunnittelun synnyn voi sijoittaa teollistumisen alkuun. On mahdollista, ett\xc3\xa4 digitalisoituminen ja robotisaatio ovat k\xc3\xa4ynnist\xc3\xa4neet teolliseen vallankumoukseen verrattavan, vuosikymmeni\xc3\xa4 kest\xc3\xa4v\xc3\xa4n murroskauden, jonka aikana yhteiskunnan perusrakenteet j\xc3\xa4rkkyv\xc3\xa4t, toimeentulon muodot muuttuvat ja vaurautta jaetaan radikaalisti uudelleen._NEWLINE_Ensimm\xc3\xa4isen Engelsin paussin aikaan isoja muutoksia tapahtui esimerkiksi sosiaaiturvaj\xc3\xa4rjestelm\xc3\xa4ss\xc3\xa4, puoluej\xc3\xa4rjestelm\xc3\xa4ss\xc3\xa4, peruskoulussa, kaupunkisuunnittelussa, joukkoliikenteess\xc3\xa4 ja monilla muilla yhteiskunnan osa-alueilla, jotta yhteiskunta pystyi vastaamaan teollisuuden aiheuttamaan murrokseen._NEWLINE_Engelsin paussi -termin kehitt\xc3\xa4j\xc3\xa4 Allen on my\xc3\xb6s pohtinut yhtym\xc3\xa4kohtia 1800-luvun teollistumisen ja nykyp\xc3\xa4iv\xc3\xa4n v\xc3\xa4lill\xc3\xa4. H\xc3\xa4n ei kuitenkaan suoraan k\xc3\xa4yt\xc3\xa4 pohdinnoissaan Engelsin paussi -termi\xc3\xa4._NEWLINE_Samankaltaiseen ilmi\xc3\xb6\xc3\xb6n ovat viitanneet my\xc3\xb6s Erik Brynjolfsson ja Andrew McAfee k\xc3\xa4sitteell\xc3\xa4\xc3\xa4n \xe2\x80\x9dThe Second machine age\xe2\x80\x9d. Termi viittaa siihen, ett\xc3\xa4 ihmisten tulotaso ei kasva, vaikka teknologia kehittyy ja mahdollistaa tehokkaamman tuotannon.'